앞

<-

다음

->

瑜伽師地論卷第五十一

彌勒菩薩說

三藏法師玄□奉　詔譯

攝決擇分中五識身相應地意地之一

如是已說本地. 次說諸地決擇善巧. 由此決擇善巧爲依. 於一切地善能問答. 今當先說五識身地意地決擇. 問前說種子依. 謂阿賴耶識. 而未說有有之因緣廣分別義. 何故不說. 何緣知有廣分別義. 云何應知. 答由此建立是佛世尊最深密記. 是故不說. 如世尊言

阿陀那識甚深細　一切種子如瀑流

我於凡愚不開演　恐彼分別執爲我

復次□□南曰

執受初明了　種子業身受

無心定命終　無皆不應理

由八種相. 證阿賴耶識決定是有. 謂若離阿賴耶識依止執受不應道理. 最初生起不應道理. 有明了性不應道理. 有種子性不應道理. 業用差別不應道理. 身受差別不應道理. 處無心定不應道理. 命終時識不應道理. 何故若無阿賴耶識依止執受不應道理. 由五因故. 何等爲五. 謂阿賴耶識先世所造業行爲因. 眼等轉識於現在世衆緣爲因. 如說根及境界. 作意力故諸轉識生. 乃至廣說是名初因. 又六識身有善不善等性可得. 是第二因. 又六識身無覆無記異熟所攝類不可得. 是第三因. 又六識身各別依轉. 於彼彼依彼彼識轉. 卽彼所依應有執受. 餘無執受不應道理. 設許執受亦不應理. 識遠離故. 是第四因. 又所依止應成數數執受過失. 所以者何. 由彼眼識於一時轉一時不轉. 餘識亦爾. 是第五因. 如是先業及現在緣以爲因故. 善不善等性可得故. 異熟種類不可得故. 各別所依諸識轉故. 數數執受依止過故. 不應道理. 何故若無阿賴耶識. 最初生起不應道理. 謂有難言. 若決定有阿賴耶識. 應有二識俱時生起. 應告彼言. 汝於無過妄生過想. 何以故. 容有二識俱時轉故. 所以者何. 且如有一俱時欲見. 乃至欲知. 隨有一識最初生起. 不應道理由彼爾時作意無別. 根境亦爾. 以何因緣識不俱轉

何故若無諸識俱轉. 與眼等識同行意識. 明了體性不可得耶. 謂或有時憶念過去曾所受境. 爾時意識行不明了. 非於現境意現行時得有如是不明了相. 是故應許諸識俱轉或許意識無明了性

何故若無阿賴耶識. 有種子性不應道理. 謂六識身展轉異故. 所以者何. 從善無間. 不善性生. 不善無間復善性生. 從二無間無記性生. 劣界無間中界生. 中界無間妙界生. 如是妙界無間乃至劣界生. 有漏無間無漏生. 無漏無間有漏生. 世間無間出世生. 出世無間世間生. 非如是相有種子性應正道理. 又彼諸識長時間斷. 不應相續長時流轉. 是故此亦不應道理. 何故若無諸識俱轉. 業用差別不應道理. 謂若略說有四種業. 一了別器業. 二了別依業. 三了別我業. 四了別境業. 此諸了別刹那刹那俱轉可得. 是故一識於一刹那. 有如是等業用差別不應道理

何故若無阿賴耶識. 身受差別不應道理. 謂如有一或如理思或不如理. 或無思慮或隨尋伺. 或處定心或不在定. 爾時於身諸領受. 起非一衆多種種差別. 彼應無有然現可得. 是故定有阿賴耶識

何故若無阿賴耶識. 處無心定不應道理. 謂入無想定或滅盡定. 應如捨命識離於身. 非不離身. 如世尊說當於爾時識不離身故

何故若無阿賴耶識. 命終時識不應道理. 謂臨終時或從上身分. 識漸捨離冷觸漸起. 或從下身分. 非彼意識有時不轉. 故知唯有阿賴耶識能執持身. 此若捨離. 卽於身分冷觸可得. 身無覺受. 意識不爾. 是故若無阿賴耶識不應道理

復次□□南曰

所緣若相應　更互爲緣性

與識等俱轉　雜染汚還滅

若略說阿賴耶識. 由四種相建立流轉. 由一種相建立還滅. 云何四相建立流轉. 當知建立所緣轉故. 建立相應轉故. 建立互爲緣性轉故. 建立識等俱轉轉故. 云何一相建立還滅. 謂由建立雜染轉故. 及由建立彼還滅故. 云何建立所緣轉相. 謂若略說阿賴耶識. 由於二種所緣境轉. 一由了別內執受故. 二由了別外無分別器相故. 了別內執受者. 謂能了別遍計所執自性妄執習氣. 及諸色根根所依處. 此於有色界. 若在無色. 唯有習氣執受了別. 了別外無分別器相者. 謂能了別依止. 緣內執受阿賴耶識故. 於一切時無有間斷. 器世間相譬如燈焰生時內執膏뇟外發光明. 如是阿賴耶識緣內執受緣外器相. 生起道理應知亦爾

復次阿賴耶識緣境微細. 世聰慧者亦難了故

復次阿賴耶識緣境. 無廢時無變易. 從初執受刹那乃至命終. 一味了別而轉故

復次阿賴耶識於所緣境念念生滅. 當知刹那相續流轉非一非常. 復次阿賴耶識. 當言於欲界中緣狹小執受境. 於色界中緣廣大執受境. 於無色界空無邊處識無邊處緣無量執受境. 於無所有處緣微細執受境. 於非想非非想處緣極微細執受境. 如是了別二種所緣故. 於所緣境微細了別故. 相似了別故. 刹那了別故. 了別狹小執受所緣故. 了別廣大執受所緣故. 了別無量執受所緣故. 了別微細執受所緣故. 了別極微細執受所緣故. 應知建立阿賴耶識所緣轉相

云何建立相應轉相. 謂阿賴耶識. 與五遍行心相應所恒共相應. 謂作意觸受想思. 如是五法. 亦唯異熟所攝最極微細. 世聰慧者亦難了故. 亦常一類緣境而轉. 又阿賴耶識相應受. 一向不苦不樂無記性攝. 當知餘心法行相亦爾. 如是遍行心所相應故. 異熟一類相應故. 極微細轉相應故. 恒常一類緣境而轉相應故. 不苦不樂相應故. 一向無記相應故. 應知建立阿賴耶識相應轉相

云何建立互爲緣性轉相. 謂阿賴耶識. 與諸轉識作三緣性. 一爲彼種子故. 二爲彼所依故. 爲種子者. 謂所有善不善無記轉識轉時. 一切皆用阿賴耶識爲種子故. 爲所依者. 謂由阿賴耶識執受色根. 五種識身依之而轉. 非無執受. 又由有阿賴耶識故得有未那. 由此末那爲依止故意識得轉. 譬如依止眼等五根五識身轉. 非無五根. 意識亦爾非無意根. 復次諸轉識. 與阿賴耶識作二緣性. 一於現法中. 能長養彼種子故. 二於後法中. 爲彼得生攝殖彼種子故. 於現法中長養彼種子者. 謂如依止阿賴耶識善不善無記轉識轉時. 如是如是於一依止同生同滅. 熏習阿賴耶識. 由此因緣後後轉識善不善無記性轉. 更增長轉更熾盛轉更明了而轉. 於後法中爲彼得生攝殖彼種子者. 謂彼熏習種類. 能引攝當來異熟無記. 阿賴耶識如是爲彼種子故. 爲彼所依故. 長養種子故. 攝殖種子故. 應知建阿賴耶識與諸轉識互爲緣性轉相. 云何建立阿賴耶識與轉識等俱轉轉相. 謂阿賴耶識. 或於一時唯與一種轉識俱轉. 所謂末那. 何以故. 由此末那. 我見慢等恒共相應思量行相. 若有心位若無心位. 常與阿賴耶識一時俱轉. 緣阿賴耶識以爲境界. 執我起慢思量行相. 或於一時與二俱轉. 謂末那及意識. 或於一時與三俱轉. 語五識身隨一轉時. 或於一時與四俱轉. 謂五識身隨二轉時. 或時乃至與七俱轉. 謂五識身和合轉時. 又復意識染汚末那以爲依止. 彼未滅時相了別縛不得解脫. 末那滅已相縛解脫. 又復意識能緣他境及緣自境. 緣他境者. 謂緣五識身所緣境界或頓不頓緣自境者. 謂緣法境

復次阿賴耶識. 或於一時與苦受樂受不苦不樂受俱時而轉. 此受與轉識相應依彼而起. 謂於人中若欲界天. 若於一分鬼傍生中. 俱生不苦不樂受與轉識相應. 苦受樂受不苦不樂受相雜俱轉. 若那落迦等中他所映奪. 不苦不樂受與純苦. 無雜受俱時而轉. 當知此受被映奪故難可了知. 如那落迦等中一向苦受俱轉. 如是更於下三靜慮地. 一向樂受俱轉. 於第四靜慮地乃至有頂. 一向不苦不樂受俱轉

復次阿賴耶識. 或於一時與轉識相應善不善無記諸心所俱時而轉

如是阿賴耶識. 雖與轉識俱時而轉. 亦與客受客善不善無記心所俱時而轉. 然不應說與彼相應. 何以故. 由不與彼同緣轉故. 如眼識雖與眼根俱轉然不相應. 此亦如是. 應知此中依少分相似道理故得爲喩. 又如諸心所雖心所性無有差別. 然相異故於一身中一時俱轉互不相違. 如是阿賴耶識與諸轉識. 於一身中一時俱轉. 當知更互亦不相違. 又如於一瀑流有多波狼一時而轉互不相違. 又如於一淸淨鏡面有多影像一時而轉互不相違. 如是於一阿賴耶識. 有多轉識一時俱轉. 當知更互亦不相違. 又如一眼識於一時間於一事境. 唯取一類無異色相. 或於一時頓取非一種種色相. 如眼識於衆色. 如是耳識於衆聲. 鼻識於衆香. 舌識於衆味亦爾. 又如身識或於一時於一事境唯取一類無異觸相. 或於一時頓取非一種種觸相. 如是分別意識. 於一時間或取一境相. 或取非一種種境相. 當知道理亦不相違. 又前說末那恒與阿賴耶識俱轉乃至未斷. 當知常與俱生任運四種煩惱一時相應. 謂薩迦耶見. 我慢. 我愛. 及與無明. 此四煩惱. 若在定地若不定地. 當知恒行不與善等相違. 是有覆無記性. 如是阿賴耶識. 與轉識俱轉故. 與諸受俱轉故. 與善等俱轉故. 應知建立阿賴耶識俱轉轉相

云何建立阿賴耶識雜染還滅相. 謂略說阿賴耶識是一切雜染根本. 所以者何. 由此識是有情世間生起根本. 能生諸根根所依處及轉識等故. 亦是器世間生起根本. 由能生起器世間故. 亦是有情互起根本. 一切有情相望互爲增上緣故. 所以者何. 無有有情與餘有情互相見等時. 不生苦樂等更相受用. 由此道理當知有情界互爲增上緣. 又卽此阿賴耶識. 能持一切法種子故. 於現在世是苦諦體. 亦是未來苦諦生因. 又是現在集諦生因. 如是能生有情世間故. 能生器世間故. 是苦諦體故. 能生未來苦諦故. 能生現在集諦故. 當知阿賴耶識是一切雜染根本

復次阿賴耶識所攝持順解脫分. 及順決擇分等善法種子. 此非集諦因. 由順解脫分等善根與流轉相違故. 所餘世間所有善根. 因此生故轉更明盛. 由此因緣彼所攝受自類種子. 轉有功能轉有勢力. 增長種子速得成立. 復由此種子故彼諸善法轉明盛生. 又復能感當來轉增轉勝可愛可樂諸異熟果. 復次依此一切種子阿賴耶識故. 薄伽梵說. 有眼界色界眼識界. 乃至有意界法界意識界. 由於阿賴耶識中有種種界故. 又如經說惡叉聚喩. 由於阿賴耶識中有多界故.

復次此雜染根本阿賴耶識. 修善法故方得轉滅. 此修善法若諸異生. 以緣轉識爲境作意方便住心. 能入最初聖諦現觀. 非未見諦者於諸諦中. 未得法眼. 便能通達一切種子阿賴耶識. 此未見諦者修如是行已. 或入聲聞正性離生. 或入菩薩正性離生. 達一切法眞法界已. 亦能通達阿賴耶識. 當於爾時能總觀察自內所有一切雜染. 亦能了知自身外爲相縛所縛. 內爲◑重縛所縛

復次修觀行者. 以阿賴耶識是一切◑論所攝諸行界故. 略彼諸行. 於阿賴耶識中總爲一團一積一聚. 爲一聚已由緣眞如境智. 修習多修習故而得轉依. 轉依無間當言已斷阿賴耶識. 由此斷故當言已斷一切雜染. 當知轉依由相違故. 能永對治阿賴耶識. 又阿賴耶識體是無常. 有取受性. 轉依是常. 無取受性. 緣眞如境聖道方能轉依故. 又阿賴耶識. 恒爲一切◑重所隨. 轉依究竟遠離一切所有◑重. 又阿賴耶識. 是煩惱轉因. 聖道不轉因. 轉依是煩惱不轉因. 聖道轉因. 應知但是建立因性. 非生因性. 又阿賴耶識. 令於善◑無記法中不得自在. 轉依令於一切善◑無記法中得大自在. 又阿賴耶識斷滅相者. 謂由此識正斷滅故捨二種取. 其身雖住猶如變化. 所以者何. 當來後有苦因斷故. 便捨當來來後有之取. 於現法中一切煩惱因永斷故. 便捨現法一切雜染所依之取. 一切◑重永遠離故. 唯有命緣暫時得住. 由有此故契經中言. 爾時但受身邊際受命邊際受. 廣說乃至卽於現法一切所受究竟滅盡

如是建立雜染根本故. 趣入通達修習作意故. 建立轉依故. 當知建立阿賴耶識雜染還滅相

如是已依勝義道理. 建立心意識名義差別. 由道理. 於三界等諸心意識一切雜染淸淨道理. 應隨決了. 餘處所顯心意識理. 但隨所化有情差別. 爲◑兒慧所化. 權說方便令彼易得入故

問若成就阿賴耶識亦成就轉識耶. 設成就轉識亦成就阿賴耶識耶. 答應作四句. 或有成就阿賴耶識非轉識. 謂無心睡眠無心悶絶. 入無想定入滅盡定生無想天. 或有成就轉識非阿賴耶識. 謂阿羅漢若諸獨覺. 不退菩薩及諸如來住有心位. 或有俱成就. 謂餘有情住有心位. 或有俱不成就. 謂阿羅漢若諸獨覺不退菩薩及諸如來. 入滅盡定處無餘依般涅槃界

問內外諸法自性各別各住自相. 何因緣故十八界中唯六識界自性建立. 所餘諸界爲彼所依所緣助伴而建立耶. 答由六識界於彼彼念. 瞬息須臾日夜等位速疾轉變. 託彼彼緣依眼等根緣色等境. 用諸心所以爲助伴. 非一衆多種種生起. 由彼彼依之所生故得彼彼名. 如火依附彼彼緣故而得燒然爾時便得彼彼名數. 由諸草木牛糞糠札等爲緣故. 火方得然. 爾時便數名爲草火乃至札火. 如是眼色以爲緣故眼識得生數名眼識. 如是乃至數名意識. 廣說應知. 餘眼等界若彼自性從初生已. 卽彼自性相似生起. 展轉相續究竟隨轉. 又一識類藉彼彼緣種種差別自性生起. 是故識界自性建立. 所餘諸界爲彼所依所緣助伴而得建立

復次當辯識身遍知. 問心淸淨行苾芻. 由幾種相遍知其心. 答若略說由三種相. 一雜染愛樂相. 二雜染過患相. 三雜染還滅方便善巧相

云何心淸淨行苾芻遍知自心雜染愛樂相. 謂心淸淨行苾芻作如是念. 今我此心於諸雜染長夜愛樂. 自知愛樂諸雜染已. 便從有貪性出. 於離貪性安止其心. 爾時其心於離貪性. 不能安住亦不愛樂. 更無異緣唯有速疾還來趣入流散馳騁有貪性中. 如從有貪性如是. 從有瞋有癡下劣掉擧不寂靜散亂性出. 廣說乃至從放逸愛樂住性出. 於常勤修習諸善法中安止其心. 爾時其心於常勤修習諸善法中. 不能安住亦不愛樂. 更無異緣唯有速疾還來趣入流散馳騁乃至放逸愛樂性中. 如是名爲心淸淨行苾芻遍知自心雜染愛樂相. 如是遍知自心雜染愛樂相已. 此心淸淨行苾芻. 復能遍知自心雜染過患相. 謂作是念. 今我此有貪心. 能爲自害能爲他害能爲俱害能生現法罪能生後法罪能生現法後法罪. 又能爲緣生彼所生身心憂苦. 如於有貪性如是. 乃至於放逸愛樂性. 當知亦爾. 復作是念. 此有貪心乃至放逸愛樂心. 有過患故有疫有橫有災有惱. 如是遍知自心雜染過患相已. 復能遍知自心雜染還滅方便善巧相. 謂我今不應隨自雜染有諸過患有疫有橫有災有惱. 心自在轉. 必令自心隨我勢力自在而轉. 彼旣如是了知. 我今不應隨順自心而轉. 當令自心隨我轉. 已數數思擇. 令有貪心捨有貪性. 無貪性中安住愛樂. 又復於彼見勝功德. 如是乃至令捨放逸愛樂住性. 乃至於常勤修習諸善法中安住愛樂. 又復於彼見勝功德彼多安住. 如是行已爾時其心不由思擇. 於常懃修習諸善法中自然安住愛樂. 於前雜染愛樂性中深生◑責. 由此因緣心淸淨行苾芻. 如實了知自心雜染愛樂. 速疾廻轉無譬喩性. 又能善知如是雜染心有過患性. 又能善知如是雜染心還滅方便. 由如是故心淸淨行苾芻. 速能證得無上心淸淨性. 所謂諸漏永盡. 復次當辯心善巧差別及心轉善巧差別. 謂依遍計所執自性. 當知心善巧差別. 依依他起自性. 當知心轉善巧差別

復次若能善巧熏修心者得二勝利. 一於果時觸證安樂. 二於因時自在而轉

復次心混濁者有三過失. 一不如理作意過失. 二隨眠過失. 三起◑過失. 問如世尊言. 唯當於心深善勇猛如理觀察. 念住中說. 要當於身住身循觀乃至於法住法循觀. 此何密意. 答爲顯四念住唯觀察心故. 謂觀心執受觀心領納觀心了別觀心染◑. 唯爲觀察心所執受心所領納心了別境心染◑故. 說四念住

復次有諸苾芻. 住三種住行六正行. 於大師敎多有所作. 謂住解脫住. 住解脫門住. 及住能引解脫門法住. 行無間行. 行善受思惟行. 行修所引善根生起行. 行離諸愛味簡擇諦行. 行卽於此無增上慢行. 行正淸淨受用行. 復次有二種捨施. 一受者捨施. 二施者捨施. 施果亦有二種. 一得大財富. 二得此等流受用勝解

復次當辨證成道理. 問依何道理. 應知宣說唯從未來非實非有諸行相生. 答若未來法行相實有而得生者. 此法爲轉而說生耶. 謂從未來世處轉向現在世處. 爲死生耶. 謂未來世死生現在世. 爲彼爲緣而得生耶. 謂於未來法住不變用彼爲緣於現在世有餘法生. 爲有業用而說生耶. 謂於未來本無業用至現在世方有業用. 爲円滿相而說生耶. 謂於未來相未円滿至現在世相乃円滿. 爲由異相而說生耶. 謂於未來有未來分及有因分. 由此二種其相有異. 來至現在有現在分及有果分. 由此二種其相有異. 如是六種諸法生起皆不應理. 何以故. 非無方無處. 法有從異方轉趣異方義. 亦非未生未已生法而有死義. 若彼爲緣而得生者. 便異法生非未來生. 此於未來便爲未有. 又一切法第一義中無作用故. 業用離相異不可得. 唯卽於相而假建立. 設有異者. 未來現在同實有相. 唯說現在獨有業用. 理不可得. 又此業用. 便應本無而今得生. 又與世尊微妙言說卽成相違. 如說諸行非常非恒汝顯諸行業用無常. 由此義故行應是常又等於一相. 若相異分得是有者. 相之異分何故不有. 又相異分本無今有. 相之異分何故不成本無今有. 又離色等一切行相. 餘未來分必不可得. 又應未來無有果相現在方有果相生起. 如是已辨證成道理. 依此道理應知. 宣說未來諸法一切行相非實非有本無今有. 如於未來如是. 過去隨其所應. 由此道理當知. 宣說非實非有. 復次過去行云何. 謂相已滅沒自性已捨. 現在行云何. 謂相未滅沒自性未捨生時暫住. 未來行云何. 謂因現有自相未生未得自性. 問若彼諸行未來本無而得生者. 空華兎角石女兒等何故不生. 答由空華等無生因故. 一切諸行各各差別定有生因. 問若一切行各各差別有生因者. 何因緣故諸行俱時不頓生耶. 答諸行雖有各別生因. 然必待緣方得生起. 若彼彼行生緣現前. 彼彼行因生彼彼行. 是故諸行雖現有因. 然無俱時頓生起過

復次此中云何名諸行因. 何等名緣. 謂薄伽梵說. 諸行生緣略有四種. 一因緣. 二等無間緣. 三所緣緣. 四增上緣. 因緣一種亦因亦緣. 餘之三種唯緣非因. 云何因緣. 謂諸色根根依及識. 此二略說. 能持一切諸法種子. 隨逐色根有諸色根種子及餘色法種子一切心心所等種子. 若隨逐識有一切識種子及餘無色法種子諸色根種子. 所餘色法種子. 當知所餘色法自性. 唯自種子之所隨逐. 除大種色. 由大種色二種種子所隨逐故. 謂大種種子及造色種子. 卽此所立隨逐差別種子相續. 隨其所應望所生法. 是名因緣

復次若諸色根及自大種. 非心心所種子所隨逐者. 入滅盡定入無想定生無想天. 後時不應識等更生. 然必更生. 是故當知心心所種子隨逐色根. 以此爲緣彼得更生

復次若諸識非色種子所隨逐者. 生無色界異生. 從彼壽盡業盡沒已還生下時. 色無種子應不更生. 然必更生. 是故當知諸色種子隨逐於識. 以此爲緣色法更生

復次若諸異生由世間道入初靜慮. 若得生彼爾時欲界諸染汚法. 及餘欲界諸法種子. 但被損伏不能永害. 何以故. 由此異生從彼定退欲界染法復現前故. 從初靜慮沒已. 復還生欲界故

復次損伏略有三種. 一遠離損伏. 二◑患損伏. 三奢摩他損伏. 云何遠離損伏. 謂如有一棄捨家法趣於非家. 遠離種種受用欲具. 受持禁戒. 於所受持遠離禁戒. 親近修習若多修習. 由親近修習多修習相續不斷故. 於諸欲具心不趣入. 心不流散. 心不安住. 心不愛樂. 亦不發起彼增上力緣彼境界所起煩惱. 如是名爲遠離損伏. 云何◑患損伏. 謂如有一或由過患想. 或由不◑想. 或由靑덕等想. 或由隨一如理作意. 如是如是◑患諸欲. 離未離欲然於諸欲修◑逆故. 心不趣入乃至廣說. 如是名爲◑患損伏. 云何奢摩他損伏. 謂如有一由世間道. 得離欲界欲或離色界欲. 彼由奢摩他任持心相續故. 於欲色中心不趣入. 乃至廣說. 如是名爲奢摩他損伏. 若聖弟子由出世道離欲界欲. 乃至具得離三界欲. 爾時一切三界染汚諸法種子皆悉永害. 何以故. 由聖弟子於現法中不復堪任從離欲退更起下地煩惱現前. 或生上地. 亦不堪住從彼沒已還生下地. 如穀麥等諸外種子安置空밴或於乾器. 雖不生芽非不種子. 若火所損爾時畢竟不成種子. 內法種子損伏永害道理亦爾. 若聖弟子將入無餘涅槃界時. 所有一切善及無記諸法種子皆被損害. 由染汚法種子滅故. 不復能感當來異熟果. 亦不復能生自類果. 當知是名第四損伏. 所謂永害助伴損伏

復次具縛者所有心起. 若樂俱行或苦俱行. 或不苦不樂俱行. 此一切心. 皆樂種子. 苦種子. 不苦不樂種子之所隨逐. 若起善心或染汚心或無記心. 此一切心. 皆善種子染汚種子無記種子之所隨逐. 又諸有學不具縛者所有心生. 若世間善心或出世心. 或染汚心或無記心. 此一切心. 皆爲一切修道所斷煩惱種子之所隨逐. 由未斷故有時得生. 亦爲所餘諸法種子之所隨逐. 又諸無學一切煩惱已永斷者所有心生. 若世間善心. 若出世心. 若無記心. 此一切心. 皆已永離染法種子. 但爲一切善無記法種子隨逐相續而生. 復次此所建立種子道理. 當知且依未建立阿賴耶識聖敎而說. 若已建立阿賴耶識. 當知略說諸法種子. 一切皆依阿賴耶識. 又彼諸法若未永斷. 若非所斷. 隨其所應所有種子隨逐應知

問如世尊言. 我說阿羅漢苾芻於四種增上心法現法安樂住中隨一而退. 若彼一切染汚種子皆已永害. 云何復起下地煩惱. 若不復起彼云何退. 答退有二種. 一者斷退. 二者住退. 言斷退者唯是異生. 言住退者. 是諸聖者亦是異生. 若世間道斷諸煩惱復起現前. 當知爾時斷退故退. 亦是住退. 若出世道斷煩惱已心營世務. 不專修習如理作意. 由此不能於其中間. 現法樂住數起現前如先所得後亦如是. 然其下地已斷煩惱不復現前. 如是名爲住退故退. 非是斷退. 又若已斷一切煩惱成阿羅漢. 而彼一切染法種子未永害者. 云何名爲心善解脫阿羅漢果諸漏永盡. 若已永害. 於相續中永無一切染法種子. 尙不應起不正思惟. 況諸煩惱. 是故當知由出世道斷煩惱者. 定無有退

瑜伽師地論卷第五十一

위

*

다음

->